King Diamond

**King Diamond** er et dansk heavy metal-band oppkalt etter artistnavnet til vokalisten Kim Bendix Petersen. De fleste musikkalbumene er konseptalbum med handling i overnaturlige og satanistiske hendelser, og både sceneshow på konserter og i musikkvideoer er sterkt teatralske.

## Biografi
### 1985–1987
Bandet King Diamond ble opprettet etter at at Mercyful Fate ble oppløst 13. april 1985 på grunn av stridigheter om hvilken musikkstil bandet skulle ha. Vokalist Kim Bendix Petersen med artistnavnet King Diamond fikk med seg Michael Denner og Timi Hansen fra Mercyful Fate, samt svensken Andy LaRocque (erstattet Floyd Konstantin som fikk sparken omtrent umiddelbart) og Mikkey Dee fra bandet Geisha, og startet et nytt band med navn King Diamond. De gikk i Sound Track Studio i København for å spille inn sitt debutalbum allerede i juli 1985. I desember samme år gå de ut sin første utgivelse, en single med navn *No Presents For Christmas*. Debutalbumet *[[Fatal Portrait]]* ble sluppet 14. mars 1986. Albumet solgte raskt 100.000 eksemplarer bare i USA, og bandet la ut på turne i Europa og USA, sammen med Megadeth.

Fra desember 1986 til februar 1987 var bandet tilbake i Sound Track Studio for å spille inn oppfølgeren til debutalbumet. Albumet fikk navnet *[[Abigail (album)|Abigail]]* og var et konseptalbum, det første av mange. Albumet ble sluppet 15. juni 1987 og ble dedisert til faren til Petersen, da han døde mens albumet ble laget. Albumet solgte 175.000 eksemplarer i USA og var det første albumet til Roadrunner Records som kom inn på Billboard Top 200 album listen. Det ble spilt inn en musikkvideo for sangen «The Family Ghost», og den ble også sluppet på single, med sporet «Shrine» på B-siden. Dette sporet ble kuttet fra albumet da det ikke passet inn i historien.

Kort tid etter albumutgivelsen forlot gitaristen Michael Denner bandet for å være mer sammen med sin familie, og han ble erstattet av svensken Michael Moon, som kun deltok på 1987-turneen og konsertalbumet *[[In Concert '87]]* som ble utgitt i 1990. Moon ble så erstattet av Pete Blakk.  Timi Hansen forlot så bandet etter trusler fra kjæresten om at hun ville gå ifra ham. Seks måneder senere gikk hun ifra ham likevel. Han ble erstattet av tidligere Maltese Falcon bassist Hal Patino. Petersen var nå det eneste gjenværende Mercyful Fate medlemmet i bandet.

### 1988–1989

Bandet spilte inn albumet *[["Them"]]* i M.M.C. Studio i København, og albumet ble utgitt i juni 1988, samme måned som bandet flyttet basen sin til Los Angeles i USA, for å enklere kunne nå sine USA-fans og for å lettere kunne promotere bandet. Albumet solgte over 200.000 eksemplarer og ble en stor suksess, mye takket være musikkvideoen til sporet «Welcome Home» som ble en hit på MTV.

Mikkey Dee forlot så bandet, han hevdet at Petersen fikk all oppmerksomheten og at han styrte bandet på egen hånd, mens bandets forklaring var at han krevde for mye penger for å være med, noe de ikke kunne gå med på. Uansett grunn så sluttet han. Chris Whitemeier var den nye trommeslageren, men han ble fort sparket for ikke å være kreativ nok. I oktober 1989 ga bandet ut EP-en *[[The Dark Sides]]*, som er et samlealbum og en EP med noen spor som ikke var tidligere utgitt på album. Bandet ble kontaktet av advokaten til Kiss bassist Gene Simmons hvor det ble hevdet at Petersen kopierte ansiktsminken til Simmons. Advokatene klarte å ordne saken uten å gå til retten, og Petersen måtte endre noe på sminken. Presseoppslagene rundt saken ga bandet ekstra oppmerksomhet.

På bandets nye album *[[Conspiracy]]* hadde Petersen endret sminken og nå lagt inn rødfarge (blod). Han foretrakk nå å sminke seg selv, og brukte ca. en times tid på dette. Fra dette albumet og frem til idag har han foretrukket å sminke seg selv. Mikkey Dee ble lånt inn som trommeslager, og albumet ble det første av bandets album som ble innspilt i USA, i Rumbo Recorders, Canoga Park, i California. Albumet ble utgitt i august 1989, og var en fortsettelse på historien fra albumet *"Them"*. Det originale albumomslaget hadde en tegning av King Diamond som står i døren på «Amon» (huset fra historien om "Them") og kaster ut en kiste. Petersen likte ikke omslaget og fikk disse ødelagt, men noen overlevde, og er idag ekstremt sjeldne og meget etterspurte. På det nye omslaget er det et nærbilde av Petersens ansikt med den nye sminken. Omslaget ble sensurert i flere land, blant annet Korea.

### 1990–1991
Bandet var fremdeles på jakt etter ny trommeslager, og etter å ha hørt over 40 trommeslagere fra hele verden fikk Snowy Shaw jobben. Bandet spilte så inn en musikkvideo for sporet «Sleepless Nights», i gammel skrekkfilmstil i sort/hvitt. Bandet turnerte så en tid, og Petersen flyttet under dette hjem til Danmark igjen da han ikke trivdes noe særlig i USA. Under Europa-delen av turneen klarte Shaw å brekke benet i Spania tidlig i 1990, men klarte allikevel å fullføre turneen. Den siste konserten på turnen ble holdt 9. mars 1990 i København, og tidligere Mercyful Fate medlemmer Shermann, Denner og Hansen kom på scenen og jammet med Petersen.

Fra juni til august 1990 spilte bandet inn et nytt studioalbum i Sweet Silence Studios i København, med navn *[[The Eye (King Diamond album)|The Eye]]*. Albumet ble utgitt 30. oktober samme år. Roadrunner Records hadde nå lenger ikke spesielt interesse for bandet, og ville ikke promotere albumet. Det ble derfor ikke spilt inn noen musikkvideo fra albumet, og heller ikke holdt noen turne. Kun en konsert ble spilt, det var i København 21. juli 1991. Bandet spilte utendørs og hadde kun med sporet «Eye Of The Witch» fra albumet. Det ble spilt en Mercyful Fate-medley under konserten med flere av de tidligere Mercyful Fate medlemmene. Sporene som medleyen ble satt sammen av var: «Satan's Fall», «The Oath», «A Dangerous Meeting», «Nuns Have No Fun» og «Evil». Pete Blakk og Hal Patino fikk sparken i bandet blant annet på grunn av alkoholproblemer, og de startet bandet *Blakk Totem* sammen. Den nye bassisten ble svensken Sharlee D'Angelo, som hadde vært kompis med Shaw helt fra 15-årsalderen. Ny gitarist ble Mike Wead også fra Sverige, som var blitt anbefalt av Candlemass, da han var en venn av bandet, og tidligere medlem. Nå besto King Diamond av fire svensker, pluss Petersen som er dansk.

7. juli 1990 finner Petersen noen kassetter i en boks i kjelleren, det viser seg å være opptak fra diverse konserter fra Abigail-turneen i 1987. Båndene var innspilt for eget bruk, og etter å ha hørt på dem bestemte han å bruke disse for å få løst seg fra kontrakten med Roadrunner Records, da han var forpliktet til å gi ut et konsertalbum før han kunne skifte selskap. Albumet var rå-opptak og det var ikke mulig å få mikset disse. En kan faktisk høre at på ett av sporene så ryker en gitarstreng og at gitaristen ikke spiller i en kort periode etter dette.

### 1992–1997

I 1992 gjenforenes Mercyful Fate, mens bandet King Diamond fortsetter parallelt. Petersen flytter tilbake til USA, til Dallas denne gangen, hvor han fremdeles bor. Kun Petersen og LaRocque er igjen i bandet, så nye medlemmer blir hentet inn; Herb Simonsen på gitar, Chris Estes på bass og Darrin Anthony på trommer. Alle kom fra bandet Mindstorm. Bandet gir i 1995 ut albumet *[[The Spider's Lullabye]]* som ble skrevet flere år tidligere, men kunne ikke utgis før nå på grunn av skifte av plateselskap. Roadrunner Records er nå historie og albumet blir utgitt på Metal Blade Records. Albumet er det første siden debutalbumet som ikke er konseptalbum, kun de 4 siste sporene hører sammen.

Ifra mars til mai 1996 er bandet igjen i studio for å spile inn nytt album; *[[The Graveyard]]*. Albumet blir utgitt 30. september samme år på Massacre Records. Petersen endrer igjen ansiktsminken sin dramatisk, nå tilbake til en enklere utgave, ganske lik den han hadde på begynnelsen med Mercyful Fate. Bandet turnerte så sammen med Meryful Fate, noe som var tøft for Petersen som måtte stå på scenen i omtrent 3 timer hver kveld det var konsert. Darrin Anthony ble skadet i en bilulykke og måtte slutte i bandet i 1997, han ble erstattet av amerikaneren John Luke Hebert fra Louisiana. Petersen har mye å gjøre dette året, da han jobber med begge bandene for å gi ut nye album. I tillegg kom arbeidet med å gi ute en del remastered-utgaver av de gamle albumene. Disse ble utgitt i november 1997.

### 1998–2000
23. februar 1998 slippes bandets åttende studioalbum, *[[Voodoo]]*. Albumet skulle egentlig hett «Plague» og handlet om Svartedauen som herjet i Europa, men etter hvert så Petersen at historien ble for lik «The Eye». Chris Estes tok noen kurs på college og fortalte Petersen om voodoo, og han lånte også noen bøker om emnet til ham. Petersen ble tent og skrev om konseptet for albumet. Han spurte Panteras gitarist Dimebag Darrell om å spille gitarsoloen på tittelsporet, da Darrel var en venn av Petersen. Kort tid etter at albumet ble utgitt sluttet Herb Simonsen i bandet, og han ble erstattet av Glen Drover som tidligere hadde sendt en video av seg selv hvor han spilte King Diamond materiale.

Bandet gikk i Nomad Recording Studio 3. januar 2000 for å spille inn nytt album. Chris Estes hadde giftet seg og planla en baby, så en turne ville passe dårlig. Han bestemte seg for å forlate bandet, og David Harbour fra Dallas ble anbefalt av John Luke Hebert, da de hadde spilt sammen i Chastain tidligere. Han ble offisielt med i bandet 19. februar 2000. Han ble med på innspillingen av albumet som fikk navnet *[[House of God]]*. Albumet ble utgitt 20. juni, og turneen i USA begynte 20. juli. Harbour fungerte dårlig i bandet og ble sparket, og Hal Patino som tidligere var sparket fikk fornyet tillit. Rett før jul fikk Hebert en baby og bestemte seg for å forlate bandet, samme gjorde Drover, som ville bruke mere tid på sitt band han hadde sammen med broren. Petersen diskuterte behovet for ny gitarist med Mike Wead i Mercyful Fate, og han sa seg villig for å hjelpe til på turneen om han ikke fant noen andre. Etterhvert ble han offisielt med, og spilte nå i begge bandene, som Petersen.

### 2001–2002
Bandet trengte fremdeles en ny trommeslager, og Matt Thompson, som tidligere spilte i Michael Harris band, ble rekruttert etter at Petersen hørte et album som han spilte på. Han begynte i bandet i januar 2001. 19. februar samme år utgir bandet et album som ble innspilt under en bandøvelse 30. september 1980 da Petersen var med i bandet Black Rose. Albumet, med navn *[[King Diamond & Black Rose 20 Years Ago]]*, ble utgitt som et King Diamond album. Europaturneen til House of God begynte 13. mars i Russland og endte 30. april i Nederland. Allerede 15. mai var bandet i studio igjen for å starte innspilling av et nytt album. Denne gang tok innspillingen fem måneder, og i september var Abigail II: The Revenge ferdig innspilt, oppfølgeren til albumet *[[Abigail (album)|Abigail]]* fra 14 år tidligere. Albumet var ment å bli utgitt til halloween 2001, men kom ikke ut før 28. januar 2002. Det ble planlagt turne både i Europa og USA, og det var også snakk om et trippel-konsertalbum med begge Abigail-albumene på, samt en DVD. Men på grunn av sviktene økonomi for plateselskapene ble det ikke gitt penger til promotering, og det ble ikke noe av turneen.

### 2003–2004

Roadrunner Records ga ut en del «Best of» album 12. september 2003, blant annet *[[The Best of King Diamond]]* med 15 spor og med kommentar i omslaget fra Dave Ellefson, tidligere bassist i Megadeth.

Studioalbumet *[[The Puppet Master]]* blir så sluppet 20. oktober 2003, men i noen land ble albumet forsinket og kom først ut i november, og i Canada så sent som 23. desember. Ideen til albumet fikk Petersen da han turnerte med Mercyful Fate for å promotere albumet *[[9 (album)|9]]*. De var i Budapest og så det nasjonale dukketeateret, et enormt bygg som så ut til å kunne romme 1500 tilskuere. Han så flere dukker i dukkebutikker i samme gaten, og han syntes de så skumle ut. Ut ifra dette ble konseptet til albumet bygget. For første gang har bandet en kvinnelig gjestevokalist på et album; Livia Zita, som også var med på turneen da hennes rolle i albumet er ganske vesentlig. Den amerikanske delen av turneen begynte 18. oktober i Los Angeles og endte i San Antonio, Texas, 22. november. Den europeiske delen ble aldri gjennomført da Petersen ventet på permanent oppholdstillatelse som han hadde søkt på i mars måned, og kunne dermed ikke forlate USA.

21. september 2004 blir konsertalbumet *[[Deadly Lullabyes Live]]* utgitt. Albumet ble innspilt under Puppet Master-turneen. Albumet var ikke avtalt med plateselskapet, men bandet hadde et så stort ønske om å lage dette albumet at de selv kjøpte utstyret og tok det opp uten at en kontrakt var skrevet om utgivelse.

### 2005–2007

Bandet reiste på en mini turne i USA som startet 14. april 2005 i Fort Lauderdale, Miami. Meningen var at turneen skulle vare litt over en måned og bestå av 29 konserter. Petersen ble syk og kunne ikke gjennomføre alle konsertene, og måtte kansellere en konsert i Denver Colorado 2. mai. Turneen ble avsluttet 21. mai i Tampa, Florida. Spillelisten på turneen var stor sett den samme som på Puppet Master turneen.

For å feire Roadrunner Records 25-årsjubileum ga plateselskapet ut en del eldre album ut på nytt, blant annet albumet Abigail til King Diamond. Albumet fikk 4 bonusspor (samme som på 1997 utgaven) og en bonus-DVD med en 32 minutters konsert fra Göteborg, Sverige (19. november 1987) og musikkvideoene «The Family Ghost», «Welcome Home» og «Sleepless Nights».

Bandet gikk i studio igjen 7. mars 2006, først i Texas, så i Sverige hos Los Angered Recording. De tok så en pause for å holde en mini-turne i Europa i to måneder, som begynte i Danmark 15. april og endte i England 12. juni. Albumet ble utgitt 26. juni 2007 og fikk navnet *[[Give Me Your Soul...Please]]*. Livia Zita har også gjestevokal på dette albumet. Sangen «Never Ending Hill» ble nominert til 2007 Grammy Award for «Best Metal Performance», men tapte til Slayers «Final Six» fra «Special Edition» utgaven av albumet *[[Christ Illusion]]*.

### 2008–2009
På grunn av Petersens ryggproblemer ble USA 2008-turneen avlyst. Musikkvideoen til «Give me your soul» hadde premiere på MTV2 Headbangers Ball 4. mars 2008.

## Medlemmer

## Diskografi

## Eksterne lenker
* 
* 
* 
* 
*